b'\n_START_ARTICLE_\nPrieskonis\n_START_PARAGRAPH_\nPrieskonis\xc2\xa0\xe2\x80\x93 stipraus savito skonio ar kvapo prieskonini\xc5\xb3 augal\xc5\xb3 dalys ir j\xc5\xb3 mi\xc5\xa1iniai. Naudojami pary\xc5\xa1kinti ar papildyti patiekal\xc5\xb3 ar pada\xc5\xbe\xc5\xb3 savybes, suteikti papildom\xc5\xb3 skonio bei aromato nat\xc5\xb3, pagyvinti spalv\xc4\x85. _NEWLINE_Pagrindin\xc4\x97 prieskoni\xc5\xb3 paskirtis\xc2\xa0\xe2\x80\x93 pagerinti maisto skon\xc4\xaf ir aromat\xc4\x85, su\xc5\xbeadinti apetit\xc4\x85. Kartais naudojami ir siekiant u\xc5\xbesl\xc4\x97pti nepageidaujamas savybes, suteikti tam tikr\xc4\x85 skon\xc4\xaf._NEWLINE_Kaip prieskoniai naudojamos \xc4\xafvairios augal\xc5\xb3 dalys: d\xc5\xbeiovintos s\xc4\x97klos, vaisiai, \xc5\xa1aknys, \xc5\xbeiev\xc4\x97 gr\xc5\xabdeli\xc5\xb3, lapeli\xc5\xb3, \xc5\xbeied\xc5\xb3, \xc5\xa1akn\xc5\xb3 milteli\xc5\xb3 pavidalais._NEWLINE__NEWLINE_Prieskoniams taip pat priskiriami kai kurie aromatizatoriai, garsty\xc4\x8dios, krienai, ke\xc4\x8dupas, sviestas su priedais (pvz., su krapais, pipirais)._NEWLINE__NEWLINE_Kai kurios grynos chemin\xc4\x97s med\xc5\xbeiagos irgi gali b\xc5\xabti naudojamos kaip prieskoniai: cukrus, druska, actas, citrinos r\xc5\xabg\xc5\xa1tis, natrio glutamatas, esencijos, eterinis aliejus._NEWLINE_Prieskoniai skiriasi nuo \xc5\xbealumyn\xc5\xb3. Lapin\xc4\x97s, \xc5\xbealiosios augal\xc5\xb3 dalys taip pat tinka pagardinti maist\xc4\x85, ta\xc4\x8diau jos (pvz., krapai) gali b\xc5\xabti naudojamos \xc5\xa1vie\xc5\xbeios, o prieskoniai\xc2\xa0\xe2\x80\x93 tik sud\xc5\xbeiovinti._NEWLINE_Prieskoniai turi daug biologi\xc5\xa1kai aktyvi\xc5\xb3 med\xc5\xbeiag\xc5\xb3, antioksidant\xc5\xb3. Kiekvienas augalas veikia skirtingai, gali sukelti alergini\xc5\xb3 reakcij\xc5\xb3, tod\xc4\x97l prie\xc5\xa1 vartojant reikia gerai \xc5\xbeinoti j\xc5\xb3 savybes._NEWLINE__NEWLINE_Aliejiniai prieskoni\xc5\xb3 mi\xc5\xa1iniai ne tik sustiprina patiekalo skon\xc4\xaf, bet ir stpriai padidina jo kaloringum\xc4\x85._NEWLINE_Vietinius prieskonius vis labiau papildo prieskoniai atve\xc5\xbeti i\xc5\xa1 egzoti\xc5\xa1k\xc5\xb3 \xc5\xa1ali\xc5\xb3, kurie da\xc5\xbenai veikia daug stipriau. Augalai, aug\xc4\x99 skurd\xc5\xbeiomis gamtin\xc4\x97mis s\xc4\x85lygomis, dykumose, kur daug saul\xc4\x97s, da\xc5\xbenai turi sukaup\xc4\x99 savyje daugiau veikli\xc5\xb3j\xc5\xb3 med\xc5\xbeiag\xc5\xb3 bei antioksidant\xc5\xb3._NEWLINE_Nuo seno Lietuvoje vartojami \xc4\xafvair\xc5\xabs prieskoniniai augalai: petra\xc5\xbeol\xc4\x97, m\xc4\x97ta, gelsv\xc4\x97, raudon\xc4\x97lis, krienai, krapai, pipirai, kmynai, kalendra, mair\xc5\xabnas, bazilikas ir daugelis kit\xc5\xb3. Kartais vartojamos kiaulpien\xc4\x97, gar\xc5\xa1va, dilg\xc4\x97l\xc4\x97. J\xc5\xb3 jauni lapeliai tinkami tiek \xc5\xbeali pavasar\xc4\xaf ir vasar\xc4\x85, tiek sud\xc5\xbeiovinti ir sutrinti \xc4\xaf miltelius \xc5\xbeiem\xc4\x85.\n_START_SECTION_\nNaudojimas\n_START_PARAGRAPH_\nTinkamai suderinti prieskonius ir j\xc5\xb3 kiek\xc4\xaf ruo\xc5\xa1iant patiekalus\xc2\xa0\xe2\x80\x93 tai kulinarijos menas. Prieskoniai pasi\xc5\xbeymi stipriu skoniu ir kvapu, tad u\xc5\xbetenka ma\xc5\xbeo j\xc5\xb3 kiekio, kad \xc5\xbeymiai pakeist\xc5\xb3 ruo\xc5\xa1iamo maisto skon\xc4\xaf ir kvap\xc4\x85._NEWLINE_Prieskoniai netur\xc4\x97t\xc5\xb3 u\xc5\xbego\xc5\xbeti gaminamo patiekalo kvapo ar skonio: prieskoniai ir j\xc5\xb3 kiekis tur\xc4\x97t\xc5\xb3 b\xc5\xabti parinkti taip, kad pary\xc5\xa1kint\xc5\xb3 ar papildyt\xc5\xb3 patiekalo savybes, suteikt\xc5\xb3 papildom\xc5\xb3 skonio ir kvapo nat\xc5\xb3._NEWLINE__NEWLINE_Jeigu prieskonio skonis ar kvapas per stiprus, j\xc4\xaf galima susilpninti prieskonius apkepinant Ghi svieste._NEWLINE_Visi gr\xc5\xabdeli\xc5\xb3 pavidalo prieskoniai dedami \xc4\xaf maist\xc4\x85 prad\xc5\xbeioje ar viduryje gaminimo. Smulk\xc5\xabs gr\xc5\xabdeliai ar stambiai malti prieskoniai dedami viduryje maisto gaminimo. \xc4\xae miltelius sumalti prieskoniai dedami kuomet maistas jau pagamintas._NEWLINE__NEWLINE_Jei prieskoni\xc5\xb3 \xc4\xafd\xc4\x97ta per daug, j\xc5\xb3 efekt\xc4\x85 galima suma\xc5\xbeinti maist\xc4\x85 ilgiau pavirus ar pakepinus._NEWLINE_Maistas uostomas ranka pav\xc4\x97duojant vir\xc5\xa1 garuojan\xc4\x8dio indo link nosies.\n_START_SECTION_\nSaugojimas\n_START_PARAGRAPH_\nNemalti vienar\xc5\xab\xc5\xa1iai prieskoniai, laikomi hermeti\xc5\xa1kuose stikliniuose ar metaliniuose induose \xc5\xa1aldytuve ar kitoje v\xc4\x97sioje vietoje, savybes gali i\xc5\xa1laikyti iki 5 met\xc5\xb3. Laikant kambario temperat\xc5\xabroje atokiai nuo saul\xc4\x97s spinduli\xc5\xb3 \xe2\x80\x93 iki 2 met\xc5\xb3._NEWLINE_Prieskoni\xc5\xb3 mi\xc5\xa1iniai tinkami naudoti \xc5\xbeymiai trumpiau: laikomi kambario temperat\xc5\xabroje net hermeti\xc5\xa1kuose induose per kelis m\xc4\x97nesius praranda savo savybes. Tad maltus prieskonius ir j\xc5\xb3 mi\xc5\xa1inius geriausia laikyti \xc5\xa1aldytuve ar kitoje v\xc4\x97sioje vietoje.\n_START_SECTION_\nPritaikymas kitose srityse\n_START_PARAGRAPH_\nDaugelis prieskoniams naudojam\xc5\xb3 med\xc5\xbeiag\xc5\xb3 pritaikomos ir kitose srityse: medicinoje, religiniuose ritualuose, parfumerijoje, kosmetikoje ir kt.\n_START_SECTION_\nGydomosios savyb\xc4\x97s\n_START_PARAGRAPH_\nPrieskoniai ne tik pagardina maist\xc4\x85, bet ir stiprina sveikat\xc4\x85, padeda grei\xc4\x8diau pasveikti sergantiems._NEWLINE_Mokslininkai jau seniai \xc4\xafrod\xc4\x97, kad sveikatai i\xc5\xa1laikyti labai svarb\xc5\xabs tiek vitaminai, tiek fermentai, tiek mikroelementai, kuri\xc5\xb3 daug vaisiuose, dar\xc5\xbeov\xc4\x97se ir ypa\xc4\x8d prieskoniuose. Prieskoniai labai praver\xc4\x8dia \xc5\xbeiem\xc4\x85 ir pavasar\xc4\xaf, kai ger\xc5\xb3 vaisi\xc5\xb3 ir dar\xc5\xbeovi\xc5\xb3 ma\xc5\xbeiau._NEWLINE_Paprikos milteliai vartojami esant aterosklerozei, j\xc5\xabros kop\xc5\xabstai turi daug jodo, kai jo tr\xc5\xabksta, kenkia skydliaukei, smegen\xc5\xb3 funkcijai.'